KOMISIJOS SPRENDIMAS
2009 m. sausio 13 d.
dėl flurprimidolio neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijos panaikinimo
(pranešta dokumentu Nr. C(2008) 8967)
(Tekstas svarbus EEE)
(2009/28/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje nustatyta, kad valstybė narė gali 12 metų nuo pranešimo apie šią direktyvą leisti teikti rinkai augalų apsaugos produktus, kurių sudėtyje yra veikliųjų medžiagų, neišvardytų šios direktyvos I priede, ir kurie jau dvejus metus nuo pranešimo apie šią direktyvą dienos yra rinkoje, kol šios medžiagos laipsniškai tiriamos pagal darbo programą.
(2)
Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos išsamios Direktyvos 91/414/EEB 8 straipsnio 2 dalyje nurodytos darbo programos trečiojo etapo įgyvendinimo taisyklės ir nustatytas veikliųjų medžiagų, kurias reikia įvertinti, siekiant nustatyti, ar jas galima įtraukti į Direktyvos 91/414/EEB I priedą, sąrašas. Šiame sąraše yra flurprimidolis.
(3)
Flurprimidolio poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal reglamentuose (EB) Nr. 451/2000 ir (EB) Nr. 1490/2002 išdėstytas nuostatas. Be to, šiais reglamentais skiriamos ataskaitas rengiančios valstybės narės, kurios pagal Reglamento (EB) Nr. 1490/2002 10 straipsnio 1 dalį Europos maisto saugos tarnybai (toliau - EMST) privalo pateikti atitinkamas vertinimo ataskaitas ir rekomendacijas. Flurprimidolio ataskaitą rengiančia valstybe nare buvo paskirta Suomija, o visa atitinkama informacija buvo pateikta 2007 m. balandžio 20 d.
(4)
EMST vertinimo darbo grupės posėdyje EMST ir valstybės narės kartu persvarstė šią vertinimo ataskaitą ir 2008 m. liepos 31 d. pateikė Komisijai kaip EMST išvadas dėl veikliosios medžiagos pesticido flurprimidolio rizikos vertinimo tarpusavio peržiūros (4). Šią ataskaitą valstybės narės ir Komisija peržiūrėjo Maisto grandinės ir gyvūnų sveikatos nuolatiniame komitete ir 2008 m. rugsėjo 26 d. pateikė kaip Komisijos flurprimidolio peržiūros ataskaitą.
(5)
Vertinant šią veikliąją medžiagą nustatytos tam tikros problemos. Visų pirma, remiantis turima informacija, visais įvertintais naudojimo atvejais ir sąlygomis operatoriaus ir darbuotojo sąlyčio lygis viršijo leistiną operatoriaus sąlyčio lygį. Be to, nebuvo duomenų apie toksikologiniuose tyrimuose naudojamų partijų priemaišų pobūdį. Todėl remiantis turima informacija buvo neįmanoma padaryti išvadą, kad flurprimidolis atitiko medžiagų įtraukimo į Direktyvos 91/414/EEB I priedą kriterijus.
(6)
Komisija paragino pranešėją pateikti pastabas apie tarpusavio peržiūros rezultatus ir nurodyti, ar jis ketina toliau pasisakyti už šios medžiagos įtraukimą. Pranešėjas pateikė pastabas ir jos buvo atidžiai išnagrinėtos. Tačiau, nepaisant pranešėjo pateiktų argumentų, nustatyta, kad minėtos problemos negali būti išspręstos, o atlikus vertinimus remiantis pateikta ir EMST ekspertų posėdyje įvertinta informacija paaiškėjo, kad negalima tikėtis, jog augalų apsaugos produktai, kuriuose yra flurprimidolio, siūlomomis naudojimo sąlygomis iš esmės atitiktų Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(7)
Todėl flurprimidolis neturėtų būti įtrauktas į Direktyvos 91/414/EEB I priedą.
(8)
Reikėtų imtis priemonių siekiant užtikrinti, kad galiojanti augalų apsaugos produktų, kurių sudėtyje yra flurprimidolio, registracija per nustatytą laikotarpį būtų panaikinta, nebūtų atnaujinama ir kad tokie produktai nebūtų registruojami.
(9)
Valstybės narės suteikiamas lengvatinis laikotarpis turimoms augalų apsaugos produktų, kurių sudėtyje yra flurprimidolio, atsargoms sunaikinti, sandėliuoti, pateikti rinkai ir sunaudoti turėtų būti ne ilgesnis kaip dvylika mėnesių, kad turimas atsargas būtų galima naudoti dar vieną auginimo sezoną, užtikrinant, kad ūkininkai galėtų naudoti augalų apsaugos produktus, kurių sudėtyje yra flurprimidolio, 18 mėnesių nuo šio sprendimo priėmimo.
(10)
Šiuo sprendimu neapribojama galimybė teikti paraiškas pagal Direktyvos 91/414/EEB 6 straipsnio 2 dalies, kurios išsamios įgyvendinimo taisyklės nustatytos Komisijos reglamentu (EB) Nr. 33/2008 (5), nuostatas, siekiant įtraukti flurprimidolį į minėtos direktyvos I priedą.
(11)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklioji medžiaga flurprimidolis nėra įtraukiama į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra flurprimidolio, registracija būtų panaikinta iki 2009 m. liepos 13 d.;
b)
nuo šio sprendimo paskelbimo dienos augalų apsaugos produktai, kurių sudėtyje yra flurprimidolio, nebūtų registruojami ar jų registracija nebūtų atnaujinama.
3 straipsnis
Valstybių narių suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kuo trumpesnis ir baigiasi ne vėliau kaip 2010 m. liepos 13 d.
4 straipsnis
Šis sprendimas skirtas valstybėms narėms.
Priimta Briuselyje, 2009 m. sausio 13 d.